Rooibos en vesel | Health24
Posted by: Amelia | 2008/06/09
Rooibos en vesel
Ek is mal oor rooibostee en hou daarvan om dit warm of koud te drink. Maar ek is tans op 'n lae-vet dieet. Is dit reg as ek ongeveer 5 koppies rooibostee per dag drink in terme van my kilojoule inname? Ek gebruik suikerpille en slegs 'n bietjie vetvrye melk.
Ek wil ook graag u opinie omtrent iets vra. Een van die gebruikers van die webwerf het 'n tydjie terug verwys na Anne Till se boeke. Ek het ook 'n boek van haar. In die boek sê sy dat mense dink vesel sal help vir prikkelbare derms, maar dat te veel vesel die probleem kan vererger. Is dit reg so? Ek ly aan prikkelbare derm sindroom en wonder of ek nie dalk te veel vesel inneem nie aangesien dit nie beter word nie. Ek eet daagliks Kelloggs All Bran sowel as baie groente en vrugte (ten minste 2 appels, 1 piesang en baie groente).
Jou 5 koppies rooibostee en 'n bietjie vetvrye melk sal nie jou lae-vet dieet dwarsboom nie. Aangesien daar 3 variasies van prikkelbare dermsindroom voorkom (hardlywig, diarree of gemeng), is dit waar dat persone wat aan die variasie wat deur gedurige diarree gekenmerk word, wel hul veselinname moet beperk. Vir persone wat aan die hardlywige variasie ly, is 'n groter veselinname aanvaarbaar. Jy sal moet besluit watter soort prikkelbare dermsindroom jy aan ly en dan jou veselinname daarvolgens balanseer. As jy nie regkom met jou huidige dieet wil ek jou aanraai om 'n dieetkundige te spreek (besoek die Webwerf van die Assosiasie vir Dieetkunde in SA by: www.dietetics.co.za en kliek op "Private Practising" om 'n dieetkundige in jou gebied te vind). Die dieetkundige sal vir jou 'n individuele dieetvoorskrif moet uitwerk.